અમદાવાદ: ચાલુ સપ્તાહમાં છેલ્લે ડોલર સામે રૂપિયો ૬૪.૪૧ની સપાટીએ બંધ જોવાયો હતો. સપ્તાહ દરમિયાન રૂપિયો ૧૩ પૈસા નબળો પડેલો જોવા મળ્યો છે. ઉલ્લેખનીય છે કે પાછલાં સપ્તાહે છેલ્લે ડોલર સામે રૂપિયો ૬૪.૨૮ની સપાટીએ બંધ જોવાયો હતો. વૈશ્વિક બજારમાં હાલ અનિશ્ચિતતાભર્યો માહોલ જોવા મળી રહ્યો છે. આ જોતાં સ્થાનિક બજારમાં ડોલરની ડિમાન્ડ નીકળે તેવો મત નિષ્ણાતો દ્વારા વ્યક્ત કરાઇ રહ્યો છે. એ જ પ્રમાણે સપ્તાહ દરમિયાન ૧૦ ગ્રામ શુદ્ધ સોનામાં રૂ. ૭૦૦નો ઉછાળો નોંધાતો જોવા મળ્યો છે. સોનું પાંચ મહિનાની ઊંચી સપાટીએ પહોંચી ગયું હતું. વૈશ્વિક બજારમાં સોનું ૧૩૦૦ ડોલર પ્રતિ ઔંસની નજીક ૧૨૮૪ ડોલર પ્રતિ ઔંસની સપાટીએ જોવા મળ્યું છે. આજે શરૂઆતે સ્થાનિક બજારમાં ૩૦,૦૫૦ની સપાટીએ ભાવ ખૂલ્યો હતો, જ્યારે ચાંદીમાં પ્રતિ કિલોએ રૂ. ૩૦૦નો ઉછાળો નોંધાયો હતો. આજે શરૂઆતે ચાંદી રૂ. ૪૨,૬૦૦ની સપાટીએ ભાવ ખૂલ્યો હતો.